Врз основа на член 36 став 1 точка 3 од Законот за локална самоуправа (Службен весник на РМ бр.5/02), а во врска со член 6 став 6, член 16 став 3 и член 22 став 2 од Законот за даноците на имот (Службен весник на РМ бр.61/04, 92/07, 102/08, 35/11, 53/11, 84/12, 188/13, 154/15, 192/15, 23/16 и Службен весник на Република Северна Македонија бр.151/21), Советот на Општина Вевчани на втората седница, одржана на 15.12.2021 година,донесе:

**О Д Л У К А**

**за утврдување на висината на стапките на даноците на имот на**

**општина Вевчани**

**Чл.1**

Со оваа Oдлука Општина Вевчани ги утврдува висините на стапките за пресметување на :

* данокот на имот;
* данок на наследство и подарок; и
* данок на промет на недвижност

како сопствени извори на приходи, во рамките утврдени со Законот за даноците на имот.

**Чл.2**

**Стапка на данок на имот**

Висината на стапката за пресметување на данокот на имот за подрачјето на Општина Вевчани е пропорционална и изнесува 0,15%.

Висината на стапката за пресметување на данокот на имот за земјоделско земјиште кое не се користи за земјоделско производство, на подрачјето на Општина Вевчани, изнесува 0,45%.

Висината на стапката за пресметување на данокот на имот за недвижен имот - земјишта (земјоделски, градежни, шумски и пасишта), едностанбени и повеќестанбени објекти за домување, гаражи, деловни згради и деловни простории, други објекти како и инсталации подигнати врз нив или под нив и трајно споени со нив, кој е во сопственост на државата или на општините како и во сопственост на физички и правни лица, а кој не се користи од сопственикот или не се издава под закуп подолго од шест месеци во текот на една година, изнесува 0,45%.

Државата, општината како и физичките и правни лица кои нема да пријават дека не користат недвижен имот кој е во нивна сопственост, ќе платат данок по стапка од 0,75%.

**Чл.3**

**Стапка на данок на наследство и подарок**

Висината на стапките за пресметување на данокот на наследство и подарок за подрачјето на Општина Вевчани се пропорционални и различни во зависност од наследниот ред.

Висината на стапката за данокот на наследство и подарок за обврзник од втор наследен ред ќе се пресметува по стапка од 2%.

Висината на стапката за данокот на наследство и подарок за обврзникот од трет наследен ред или обврзник кој не е во сродство со оставителот ќе се пресметува по стапка од 4%.

**Чл.4**

**Стапка на данок на промет на недвижност**

Висината на стапката за пресметување на данокот на промет на недвижности за подрачјето на Општина Вевчани е пропорционална и изнесува 3%.

**Чл.5**

Со донесувањето на оваа Одлука престанува да важат Одлуката за утврдување на стапките на даноците на имот на општина Вевчани бр.07-228/6 од 30.09.2005 година и Одлуката за изменување и дополнување на Одлуката за утврдување на висината на стапките на даноците на имот на општина Вевчани бр.1216/11 од 28.12.2007 година.

**Чл.10**

Оваа Oдлука влегува во сила на ден 01.01.2022 година, а ќе се објави во Службен гласник на Општина Вевчани.

**СОВЕТ НА ОПШТИНА ВЕВЧАНИ**

**Претседател,**

**Леон Даскалоски**